OMUMYUKA wa Pulezidenti wa Amerika, Mike Pence akubidde mukamaawe Trump essimu n’ayomba olw’okumukisa ebyama ku nkolagana ya musajja we ow’oku lusegere, Lt. Gen. Michael Flynn gye yalina ne Russia.
Pence si mumativu n’enkola ya Trump gy’agamba nti ebintu ebisinga abimukweka ng’ate balina kutambulira wamu.
Olupapula lw’amawulire olwa Chicago Tribune, lwafulumizza eggule ku Lwokuna nga liraga nti Pulezidenti Trump amaze wiiki ssatu ng’akimanyi nti Lt. Gen. Flynn, abadde akukuta n’abakungu ba Russia wabula Trump yasalawo okukyesigaliza n’akuumira omumyuka we, Pence mu nsikiza.
Obutamanya bigenda mu maaso bwatuusa Pence okugenda ku ttivvi n’awakanya ebyali biyitihhana nti Flynn, talina nkolagana yonna na mukungu wa Russia yenna, ekintu ekyamulabisizza ng’atamanyi bigenda mu maaso mu gavumenti mw’ali nga nnamba bbiri.
Flynn yalekulidde ekifo kye ng’omuwabuzi omukulu owa Pulezidenti Trump ku nsonga ez’ebyokwerinda, oluvannyuma lw’amawulire okukakasibwa nti abadde akukuta n’abakungu mu Gavumenti ya Russia ekissa ebyokwerinda bya Amerika mu katyabaga.
Pence kati munyiivu bya nsusso olw’okukitegeera nti Trump n’abayambi be balina bingi bye bamukweka so nga ye yandibadde addirira Pulezidenti Trump mu kumanya ebigenda mu maaso mu White House ne mu ggwanga.
TRUMP YEEWOZEZZAAKO
Pulezidenti yagezezzaako okukkakkanya embeera ng’omusango agussa ku mikutu gy’amawulire okuli CNN, New York Times ne Washington Post olw’okuwandiika amawulire amafu.
Trump era yakitadde ku bitongole ebyokwerinda omuli NSA ne FBI olw’okusomolera abaamawulire ebyama bya gavumenti.
Emikutu gy’amawulire egy’enjawulo kikyagenda mu maaso n’okufulumya amawulire agalaga nti waliwo enkolagana ey’amaanyi wakati wa Trump ne Pulezidenti wa Russia, Vladimir Putin ng’enkolagana eno eyinza okussa Amerika mu kaseera akazibu.
Gavumenti ya Russia yawaliriziddwa okufulumyawo ekiwandiiko ng’ewakanya ebigambibwa nti mu biseera bya kampeyini z’omu Amerika, ab’enkambi ya Trump baakubanga amasimu ag’okumukumu mu Russia nga boogeraganya n’ebeebitongole bya Russia ebikessi okuyambako ku Trump okuwangula Hillary Clinton mu kalulu.
Omwogezi wa White House, Sean Spicer naye yawakanyizza ebyogerwa nti abayambi ba Trump baayogeraganya n’abeebitongole ebikessi mu Russia mu biseera bya kampeyini.
lug_Latn lug_Latn lug_Latn lug_Latn lug_Latn lug_Latn swh_Latn lug_Latn lug_Latn lug_Latn lug_Latn lug_Latn